मनिष राज पाण्डे
मनिष राज पाण्डे (जन्म ५ डिसेम्बर १९७०) नेपाली संरक्षणविद्, क्रिकेट प्रशासक तथा पूर्व राष्ट्रिय क्रिकेट खेलाडी हुन्। उनी सन् २०१८ देखि क्रिकेट खेलाडी संघ नेपालका अध्यक्ष र सन् २०२३ अगस्ट देखि भक्तपुर जिल्ला क्रिकेट संघका अध्यक्ष छन्।

दायाँ-हाते प्रारम्भिक ब्याट्सम्यान र दायाँ-हाते मध्यम-तेज गतिका बलरको रूपमा खेल्ने अल-राउन्डर पाण्डेले नेपालका लागि आफ्नो पहिलो खेल सेप्टेम्बर १९९६ मा बङ्गलादेशका विरुद्ध खेलेका थिए।

खेल जीवन 
विराटनगरमा जन्मिएका पाण्डेले वि.सं. २०४५ देखि २०५७ सम्म कोशी अञ्चल र मोरङ जिल्लालाई प्रतिनिधित्व गर्दै राष्ट्रिय प्रतियोगिताहरूमा नियमित सहभागिता जनाइरहे। उनले मोरङ जिल्ला र यूथ क्रिकेट क्लब, विराटनगरका टीमहरूलाई सफलतापूर्वक कप्तानी पनि गरे।

पाण्डे ६ सेप्टेम्बर १९९६ मा क्वालालम्पुरमा सम्पन्न १९९६ एसियन क्रिकेट काउन्सिल (एसीसी) ट्रफीमा बङ्गलादेश विरुद्ध नेपालको पहिलो अन्तर्राष्ट्रिय खेल खेल्ने पहिलो ११ खेलाडी मध्ये एक थिए। ब्रुनाई र जापानलाई हराउँदै सो प्रतियोगिताको समूह चरणमा नेपाल छ टीम मध्ये चौंथो स्थानमा रहन सफल भयो। नेपालको पहिलो अन्तर्राष्ट्रिय क्रिकेट खेलका ओपनरद्वय पाण्डे र पवन अग्रवालमध्ये पाण्डेले नेपालको इनिङ्गको पहिलो बलको सामना गरे। उनले आफ्नो पहिलो खेलमा बलिङतर्फ ८ ओवरमा ३१ रन दिंदै १ विकेट लिए भने ब्याटिङमा १३ रन बनाए, जसक्रममा उनले ब्याकवार्ड स्क्वायर लेगतर्फ फ्लिक गर्दै नेपालका लागि पहिलो छक्का पनि प्रहार गरे।

पाण्डे नेपालका लागि अन्तर्राष्ट्रिय क्रिकेटमा 'म्यान अफ द म्याच' पुरस्कार प्राप्त गर्ने पहिलो खेलाडी बने, जब उनले जापान विरुद्ध ७ सेप्टेम्बर १९९६ मा २७ रन बनाउनुका साथै १ विकेट पनि लिंदै नेपाललाई जिततर्फ अग्रसर गराए। उनको उत्कृष्ट बलिङ प्रदर्शन ११ सेप्टेम्बरमा ब्रुनाई विरुद्ध २२ रन खर्चंदै ३ विकेट लिनु थियो। सो प्रतियोगितामा उनले कुल ५ विकेट लिए।

खेल उपरान्त 
पाण्डे सन् २०१८ देखि क्रिकेट खेलाडी संघ नेपाल (सीप्यान) का अध्यक्ष हुन्। सन् २०२३ अगस्त १० मा उनी भक्तपुर जिल्ला क्रिकेट संघको अध्यक्ष निर्वाचित भएका थिए।

क्रिकेट बाहिर पाण्डे प्रकृति संरक्षणको क्षेत्रमा राष्ट्रिय प्रकृति संरक्षण कोषमा कार्यरत छन्, जहाँ उनी जलवायु परिवर्तन र ज्ञान प्रबंधन विभाग का प्रमुख हुन्। उनले प्राकृतिक विज्ञानमा विद्यावारिधी (पीएचडी) पनि प्राप्त गरेका छन्।

सन्दर्भ सामग्रीहरू 

जीवित मानिसहरू
सन् १९७० मा जन्म
विराटनगरका मानिसहरू
नेपाली क्रिकेट खेलाडीहरू